Kamer van Mynwese bied gunstige loonaanbod – Solidariteit - Solidariteit WêreldSolidariteit Wêreld
Tuis › Mediaverklarings › Kamer van Mynwese bied gunstige loonaanbod – Solidariteit
Kamer van Mynwese bied gunstige loonaanbod – Solidariteit
Die vakbond Solidariteit het gister ná lang en intense onderhandelinge in die steenkoolbedryf ʼn gunstige loonaanbod vanaf die Kamer van Mynwese ontvang.
Volgens Connie Prinsloo, adjunkhoofsekretaris van die mynboubedryf by Solidariteit, wissel die loonaanbod tussen 5,5% en 7,5% afhangend van die werknemer se posvlak binne kategorie 4 tot 8, asook vir die myners, ambagsmanne en toesighouers. Die aanbod behels ʼn 7,5%-loonverhoging by die mynhuise Anglo, Exxaro en Glencore; ʼn 7%-verhoging by Kangra mynhuis; en ʼn 5%-verhoging by beide Delmas en Msobo.
“Benewens die loonverhoging maak die aanbod ook voorsiening daarvoor dat werknemers ʼn verhoging ontvang op behuising en pendeldienste wat dienooreenkomstig die betrokke verhogingspersentasie is,” het Prinsloo bygevoeg.
Prinsloo wys ook daarop dat Solidariteit ook daarin kon slaag om vier maande se betaalde kraamverlof vir vroulike werknemers te beding. Solidariteit verwelkom die Kamer van Mynwese se aanbod van ʼn driejaarooreenkoms omdat dit stabiliteit in die steenkoolbedryf sal meebring.
“Die bereiking van ʼn ooreenkoms sal beteken dat ons lede met sekerheid na welverdiende verbeterde salarispakkette en voordele sal kan uitsien,” het Prinsloo gesê. “Hierdie loon-aanbod is tekenend van volgehoue en sinvolle onderhandeling. Ons is baie dankbaar dat ons ons lede se beste belange op die hart kon dra en dat ʼn moontlike geskil afgeweer kon word. ʼn Geskil sou nie tot voordeel van die bedryf gestrek het nie,” het Prinsloo gesê.
Volgens Prinsloo het Solidariteit reeds die aanbod aan sy lede gekommunikeer en wag die vakbond om terugvoering vanaf sy lede te ontvang. “Sodra ons lede ons mandaat bevestig, sal ʼn loonooreenkoms met die Kamer van Mynwese onderteken kan word,” het Prinsloo afgesluit.
Maak vandag nog Solidariteit jou vakbond deur hier te klik.